Gunnar Kr . Sigurðsson hjá Isavia staðfestir að þetta hafi gerst nokkrum sinnum á sumrin að ferðamenn tjaldi bakvið flugvöll . Vísir / Pjetur Dæmi eru um að erlendir ferðamenn tjaldi aftan við Keflavíkurflugstöðina við komu til landsins . Síðast er vitað til að þetta hafi gerst aðfaranótt sunnudags . Gunnar Kr . Sigurðsson hjá Isavia staðfestir að þetta hafi gerst nokkrum sinnum á sumrin , þetta sé þó ekki algengt . „ Þetta er mjög sjaldgæft , við verðum vör við þetta annað slagið . Kannski örfá skipti á sumri . Það er bannað að tjalda á lóð flugstöðvarinnar . Við höfum því vísað fólki frá og beðið það um að finna aðra gistingu , en það hefur ekki verið sektað , “ segir Gunnar . Talsvert hefur verið um að erlendir ferðamenn tjaldi á óhefðbundnum stöðum þar sem ekki má tjalda . Í byrjun mánaðarins vakti athygli þegar einn tjaldaði við hlið Hörpu tónlistarhúss . Furðusögur úr ferðamálabransanum ætla engan enda að taka .